
Text rozhodnutia
Súd: Krajský súd Žilina Spisová značka: 20S/131/2014 Identifikačné číslo súdneho spisu: 5014201224 Dátum vydania rozhodnutia: 08. 01. 2015 Meno a priezvisko sudcu, VSÚ: JUDr. Erika Čanádyová ECLI: ECLI:SK:KSZA:2015:5014201224.3 Uznesenie Krajský súd v Žiline v právnej veci žalobcu: B. E., nar. XX.XX.XXXX, bytom U. XXX/XX, R. H. N., právne zastúpeného JUDr. Michaelou Řihákovou Kojtalovou, advokátkou, so sídlom D. XX, T., proti žalovanému: Finančné riaditeľstvo SR, so sídlom Lazovná 63, Banská Bystrica, o preskúmanie zákonnosti rozhodnutia č. 1100308/1/353419/2014 z 08.08.2014, o návrhu žalobcu na odklad vykonateľnosti, takto r o z h o d o l : O d k l a d á vykonateľnosť rozhodnutia Finančného riaditeľstva Slovenskej republiky č. 1100308/1/353419/2014 z 08.08.2014. o d ô v o d n e n i e : Žalobca, prostredníctvom právnej zástupkyne, sa žalobou zo dňa 29.10.2014, podanou osobne na Krajský súd v Žiline dňa 29.10.2014, domáhal preskúmania a následne zrušenia rozhodnutia žalovaného č. 1100308/1/353419/2014 z 08.08.2014, ktorým žalovaný rozhodnutie Daňového úradu Žilina č. 9501402/5/373012/2014 zo dňa 30.01.2014, ktorým bol žalobcovi vyrubený rozdiel dane z príjmov fyzickej osoby za zdaňovacie obdobie roku 2008 podľa § 68 ods. 5 zákona č. 563/2009 Z.z. v znení neskorších predpisov v sume 50 901,71 Eur, potvrdil. Zároveň v žalobe žiadal, aby súd odložil vykonateľnosť napadnutého rozhodnutia podľa ust. § 250c O.s.p.. Žiadosť o odklad vykonateľnosti napadnutého rozhodnutia žalobca odôvodnil tým, že jeho okamžitým výkonom vzhľadom na výšku vyrubeného rozdielu dane z príjmu fyzickej osoby by hrozila žalobcovi ako fyzickej osobe závažná ujma spočívajúca v dopade na sociálne a ekonomické prostredie jeho rodiny, žalobca má dve maloleté deti s chronickými zdravotnými problémami, výdavky z dôvodu opakovanej osobnej starostlivosti manželky žalobcu o maloleté deti sú zabezpečované prevažne z príjmu žalobcu, pričom exekvovanie jeho aktív by malo negatívny vplyv nielen na jeho osobu, ale aj na osoby, voči ktorým má vyživovaciu povinnosť a ktoré si nevedia iným spôsobom uspokojiť nevyhnutné životné podmienky. Podľa § 250c ods. 1 O.s.p. žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Z údajov verejne dostupných v Živnostenskom registri Slovenskej republiky a Obchodnom registri mal súd preukázané, že žalobca podnikal ako fyzická osoba, t.j. za svoje dlhy ručil celým svojím majetkom, do 19.09.2013, kedy ukončil svoju podnikateľskú činnosť. V súčasnosti je spoločníkom v troch obchodných spoločnostiach (ADMACOLOR, s.r.o., IČO: 36 416 487; amcolor, s. r. o., IČO: 46 760 539; ARM - ZA, s. r. o., IČO: 43 888 798), s vkladom spoločníka spolu vo výške 14 960,- Eur. Krajský súd v Žiline prihliadol na výšku vyrubeného rozdielu dane v sume 50 901,71 Eur, nakoľko v prípade, ak by došlo k okamžitému zexekvovaniu tejto sumy, na základe právoplatného rozhodnutia o vyrubení rozdielu dane, mohli by byť ohrozené životné podmienky žalobcu a jeho rodiny. Osobitnou náležitosťou žiadosti o odklad vykonateľnosti rozhodnutia správneho orgánu je tvrdenie o tom, že okamžitý výkon napadnutého rozhodnutia by hrozil závažnou ujmou. Aj keď dôkazy na toto tvrdenie žalobcu v žiadosti žalobcu absentujú, hrozba závažnej ujmy z dôvodu okamžitého výkonu správneho rozhodnutia je s poukazom na vyššie uvedené skutočnosti zjavná. Tým je splnená podmienka, že žalobcovi hrozí závažná ujma tak, ako to má na mysli § 250c ods. 1 O.s.p.. Z tohto dôvodu predseda senátu vyhovel žiadosti žalobcu a odložil vykonateľnosť napadnutého rozhodnutia žalovaného. Poučenie: Proti tomuto uzneseniu odvolanie nie je prípustné.

